**Australian Grand Prix 2016** oli Formula 1 -sarjan avausosakilpailu kaudella 2016. Osakilpailu ajettiin Melbourne Grand Prix Circuit -radalla Albert Parkissa Melbournessa 20. maaliskuuta.

Vapaat harjoitukset
-------------------

Perjantain vapaissa harjoituksissa ajettiin pääasiassa välikelinrenkailla vaihtelevan sään vuoksi. Muun muassa Red Bullin Daniel Ricciardo pyörähti ulos radalta jääden kiinni hiekkahidasteeseen ensimmäisen harjoitussession lopulla.

Toisissa vapaissa harjoituksissa Mercedeksen Nico Rosberg törmäsi seinään mutkassa 7. Rosbergin auton etusiipi vaurioitui kolarissa. Talli kehotti Rosbergia pysäyttämään autonsa radan varteen.

Lauantain harjoitusten alussa tulokastalli Haasin kuljettaja Romain Grosjean päästettiin varikkopilttuustaan ulos samanaikaisesti, kun viereisestä pilttuusta lähti Manorin Rio Haryanto. Grosjean yritti väistää hitaasti liikkeelle lähtevää Haryantoa, siinä kuitenkaan onnistumatta. Autot törmäsivät toisiinsa, ja Haryanton auto kärsi etusiipivaurion. Haryanto sai kolmen lähtöruudun rangaistuksen aika-ajoon.

Aika-ajot
---------

Aika-ajoissa käytettiin ensimmäistä kertaa uutta aika-ajoformaattia, jossa Q1 oli kestoltaan 16 minuuttia. Seitsemän minuutin jälkeen sillä hetkellä viimeisenä ollut kuljettaja putosi jatkosta ja sen jälkeen 90 sekunnin välein putoaisi seuraava kuljettaja. Q2:n kesto oli 15 minuuttia, jolloin jäljellä olevat 15 autoa ajaisivat, ja kuuden minuutin jälkeen hitain putoaisi pois ja sen jälkeen myös 90 sekunnin välein hitain putoaisi pois. Q3:n kesto oli 14 minuuttia, jonne jatkoi kahdeksan nopeinta kuljettajaa, joista viiden minuutin jälkeen hitain putoaisi pois ja siitä 90 sekunnin välein seuraava. Lopulta kaksi nopeinta saisi ajaa ruutulipulle saakka toisiaan vastaan kilpaa. Q3-osiosta kuitenkin muodostui farssi, kun muun muassa Ferrarin kuljettajat eivät poistuneet tallista ensimmäisten aika-ajovetojensa jälkeen.

Tulokaskuljettaja Pascal Wehrlein oli ensimmäinen aika-ajosta pudonnut kuljettaja, mutta hänen tallikaverinsa Rio Haryanton saaman lähtöruuturangaistuksen myötä Wehrleinin sijoitus koheni pykälällä. Haryanto olisi ollut sijalla 21. ilman rangaistusta. Valtteri Bottas sijoittui yhdenneksitoista, mutta hän sai viiden lähtöruudunrangaistuksen vaihdelaatikon vaihtamisesta. Näin ollen Bottaksen lähtöruutu oli 16:s. Paalupaikalle ajoi Mercedeksen Lewis Hamilton ennen tallikaveriaan Nico Rosbergia. Kolmanneksi ajoi Ferrarin Sebastian Vettel ja neljänneksi Kimi Räikkönen.

Aika-ajojen jälkeen FIA piti palaverin, jossa päätettiin palata takaisin aiempaan aika-ajoformaattiin, joka tulisi takaisin voimaan heti seuraavassa osakilpailussa Bahrainissa. Myöhemmin kuitenkin vahvistettiin aika-ajojen pysyvän ennallaan vielä Bahrainissa.

Kilpailu
--------

Red Bull -kuljettaja Daniil Kvjatin sähköt hävisivät hänen autostaan lämmittelykierroksella. Kvjatin auto hyytyi pääsuoralle, jolloin jouduttiin ajamaan yksi ylimääräinen lämmittelykierros, joka vähennettiin kilpailun kierrosmäärästä.

Lähdössä Sebastian Vettel nousi kolmannesta ruudusta kärkipaikalle. Rosberg otti sisälinjan ensimmäiseen mutkaan ja onnistui ohittamaan paalupaikalta lähteneen Hamiltonin. Hamilton osui kevyesti Rosbergin takarenkaaseen menettäen pienen osan etusiivestään. Räikkönen nousi ensimmäisessä mutkassa molempien Mercedes -kuskien ohi toiseksi. Viidennestä ruudusta lähtenyt Max Verstappen nousi neljänneksi ja Felipe Massa viidenneksi. Hamilton putosi kuudenneksi. Kevin Magnussen kärsi ensimmäisellä kierroksella rengasrikon, jonka seurauksena hän joutui tulemaan varikolle.

Kierroksella 4 Hamilton onnistui ohittamaan Felipe Massan nousten viidenneksi. Taaempana Valtteri Bottas ohitti molemmat Sauberit sekä Jolyon Palmerin nousten sijalle 11. Nico Rosberg tuli varikolle kierroksella 13 vaihtaen alleen pehmeät renkaat. Seuraavalta kierrokselta kilpailun kärkimies Sebastian Vettel pysähtyi ottaen alleen superpehmeät renkaat. Räikkönen sekä Hamilton kurvasivat varikolle kierrokselta 17. Räikköselle laitettiin autoon alle Vettelin tapaan superpehmeät renkaat ja Hamiltonille keskikovat renkaat. Rosberg onnistui ohittamaan Räikkösen varikkopysähdyksellä.

Kierroksella 18 Fernando Alonso törmäsi rajusti kolmosmutkan jarrutuksessa Esteban Gutiérrezin auton perään kellahtaen pariin otteeseen "katonkautta ympäri". Alonso mursi kylkiluitansa kolarissa ja joutui jäämään sivuun seuraavasta osakilpailusta Bahrainista. Kolarista ei jaettu rangaistuksia. Kilpailu keskeytyi punaisella lipulla, ja kuljettajat ajoivat turva-auton takana varikkosuoralle. Tässä vaiheessa järjestys oli 1. Vettel, 2. Rosberg, 3. Räikkönen, 4. Ricciardo, 5. Verstappen. Valtteri Bottas oli sijalla yhdeksän. Rio Haryanto joutui keskeyttämään kilpailun varikolle. Punaisten lippujen aikana sai vaihtaa renkaat, mutta Ferrari -kuljettajat pysyivät käytetyillä superpehmeillä, toisin kuin monet muut kärkikuljettajat, jotka vaihtoivat keskikovat renkaat. Alun kolarissa mukana ollut Magnussen ajatettiin muiden kuljettajien kanssa samalle kierrokselle kilpailun ollessa keskeytettynä.

Kierroksella 23 Räikkönen kurvasi kolmannelta sijalta varikolle keskeyttämään kilpailun auton iskettyä liekkejä. Toro Rosson kuljettajat joutuivat pysähtymään toistamiseen kilpailussa renkaiden kulumisen takia. Verstappen menetti varikolla aikaa vielä lisää, koska hänen renkaansa eivät olleet valmiina odottamassa. Kierroksella 36 Vettel tuli vaihtamaan pehmeät renkaat alleen tippuen kilpailussa neljänneksi. Kierrokselta 43 myös Daniel Ricciardo joutui tulemaan varikolle. Hänelle laitettiin superpehmeät renkaat. Marcus Ericsson joutui keskeyttämään kilpailun kierroksella 38 tärinä ongelman seurauksena.

Kilpailun lähestyessä loppua Hamilton teki jarrutusvirheen mutkassa 9, jonka seurauksena Vettel pääsi aivan Hamiltonin kantaan, mutta ei ohitse. Muutama kierros myöhemmin Vettel ajoi toiseksiviimeisen mutkan pitkäksi, menettäen mahdollisuutensa ohitukseen. Pari kierrosta aiemmin samassa mutkassa Max Verstappen törmäsi tallikaveriinsa Carlos Sainziin, jonka johdosta Verstappenin etusiipi vaurioitui, ja hän pyörähti, päästen kuitenkin jatkamaan matkaansa. Verstappen kävi kilpailun aikana muutamaan otteeseen talliradiossa lämpöisenä, koskien muun muassa Sainzin hidastavan hänen menoaan.

Australian osakilpailun voittoon ajoi Nico Rosberg urallaan toista kertaa. Lewis Hamilton selviytyi toiseksi, ja Sebastian Vettel kolmanneksi. Ricciardo nousi Felipe Massan ohi neljänneksi viimeisellä stintillään. Haas -tallin debyyttikilpailussa Romain Grosjean ajoi kuudentena maaliin, saavuttaen amerikkalaistallille avauspisteet. Valtteri Bottas ajoi maaliin kahdeksantena.

### Tulokset

| Sija | Nro | Kuljettaja | Talli | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| **1.** | 6 | **Saksa Nico Rosberg** | **Mercedes** | 57 | 1:48.15,565 | 2 | **25** |
| **2.** | 44 | **Yhdistynyt kuningaskunta Lewis Hamilton** | **Mercedes** | 57 | +8,060 | 1 | **18** |
| **3.** | 5 | **Saksa Sebastian Vettel** | **Ferrari** | 57 | +9,643 | 3 | **15** |
| **4.** | 3 | **Australia Daniel Ricciardo** | **Red Bull Racing-TAG Heuer** | 57 | +24,330 | 8 | **12** |
| **5.** | 19 | **Brasilia Felipe Massa** | **Williams-Mercedes** | 57 | +58,979 | 6 | **10** |
| **6.** | 8 | **Ranska Romain Grosjean** | **Haas-Ferrari** | 57 | +1.12,081 | 19 | **8** |
| **7.** | 27 | **Saksa Nico Hülkenberg** | **Force India-Mercedes** | 57 | +1.14,199 | 10 | **6** |
| **8.** | 77 | **Suomi Valtteri Bottas** | **Williams-Mercedes** | 57 | +1.15,153 | 16 | **4** |
| **9.** | 55 | **Espanja Carlos Sainz Jr.** | **Toro Rosso-Ferrari** | 57 | +1.15,680 | 7 | **2** |
| **10.** | 33 | **Alankomaat Max Verstappen** | **Toro Rosso-Ferrari** | 57 | +1.16,833 | 5 | **1** |
| **11.** | 30 | Yhdistynyt kuningaskunta Jolyon Palmer | Renault | 57 | +1.23,399 | 13 |  |
| **12.** | 20 | Tanska Kevin Magnussen | Renault | 57 | +1.25,606 | 14 |  |
| **13.** | 11 | Meksiko Sergio Pérez | Force India-Mercedes | 57 | +1.31,699 | 9 |  |
| **14.** | 22 | Yhdistynyt kuningaskunta Jenson Button | McLaren-Honda | 56 | +1 Kierros | 12 |  |
| **15.** | 12 | Brasilia Felipe Nasr | Sauber-Ferrari | 56 | +1 Kierros | 17 |  |
| **16.** | 94 | Saksa Pascal Wehrlein | Manor-Mercedes | 56 | +1 Kierros | 21 |  |
| **Kesk.** | 9 | Ruotsi Marcus Ericsson | Sauber-Ferrari | 38 | Vetoakseli | 15 |  |
| **Kesk.** | 7 | Suomi Kimi Räikkönen | Ferrari | 23 | Turbo | 4 |  |
| **Kesk.** | 88 | Indonesia Rio Haryanto | Manor-Mercedes | 17 | Vetoakseli | 22 |  |
| **Kesk.** | 21 | Meksiko Esteban Gutiérrez | Haas-Ferrari | 16 | Kolari (Alonso) | 20 |  |
| **Kesk.** | 14 | Espanja Fernando Alonso | McLaren-Honda | 16 | Kolari (Gutiérrez) | 11 |  |
| **DNS** | 26 | Venäjä Daniil Kvjat | Red Bull Racing-TAG Heuer | 0 | Sähköt | 18 |  |
|

Huomioita
---------

* Rio Haryanton, Pascal Wehrleinin ja Jolyon Palmerin ensimmäinen kilpailu.
* Haasin ensimmäinen kilpailu.
* Renault’n ensimmäinen kilpailu itsenäisenä tallina sitten Brasilian GP:n 2011.
* Haasin ensimmäiset pisteet.

Sijoitukset kilpailun jälkeen
-----------------------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Kuljettajien pisteet| Sijoitus | Kuljettaja | Pisteet |
| --- | --- | --- |
| 1. | Saksa Nico Rosberg | 25 |
| 2. | Yhdistynyt kuningaskunta Lewis Hamilton | 18 |
| 3. | Saksa Sebastian Vettel | 15 |
| 4. | Australia Daniel Ricciardo | 12 |
| 5. | Brasilia Felipe Massa | 10 |

 | 

Valmistajien pisteet| Sijoitus | Valmistaja | Pisteet |
| --- | --- | --- |
| 1. | Saksa Mercedes | 43 |
| 2. | Italia Ferrari | 15 |
| 3. | Yhdistynyt kuningaskunta Williams | 14 |
| 4. | Itävalta Red Bull Racing | 12 |
| 5. | Yhdysvallat Haas | 8 |

 |

* **Huom!**: Vain viiden parhaan sijoitukset sisällytetty.

Lähteet
-------

1. ↑  2016 FORMULA 1 ROLEX AUSTRALIAN GRAND PRIX Formula1.com. Viitattu 23.3.2016.
2. ↑  Barretto, Lawrence & Parkes, Ian: Manor and Haas at Odds over Haryanto/Grosjean Pit Collision *F1 News*.  19.3.2016. Autosport.com. Viitattu 20.3.2016. (englanniksi)
3. ↑  F1 Set for New Elimination-Style Qualifying Format *F1 News*.  24.2.2016. Formula1.com. Viitattu 20.3.2016. (englanniksi)
4. ↑  Qualifying - Hamilton Takes 50th Career Pole *F1 News*.  19.3.2016. Formula1.com. Viitattu 20.3.2016. (englanniksi)
5. ↑  F1 Qualifying to Revert to Old Format *F1 News*.  20.3.2016. Autosport.com. Viitattu 20.3.2016. (englanniksi)
6. ↑  FIA Takes No Action over Alonso Clash *F1 News*.  20.3.2016. Autosport.com.  Arkistoitu 26.3.2016. Viitattu 20.3.2016. (englanniksi)
7. ↑  Aittoniemi, Janne: Karmea pettymys - Räikkönen keskeytti Australiassa *Formula 1*.  20.3.2016. Ilta-Sanomat. Viitattu 20.3.2016.
8. ↑  Vibrations caused Ericsson retirement  20.3.2016. GPUpdate.net. Viitattu 23.3.2016. (englanniksi)
9. ↑  Haas Debut Points Surpasses Team's Hopes *F1 News*.  20.3.2016. Autosport.com. Viitattu 20.3.2016. (englanniksi)
10. 1 2  Formula 1 2016 driver line-ups: All you need to know *BBC*.  18.2.2016. Viitattu 6.3.2016.
11. ↑  Barretto, Lawrence: Renault launches its 2016 Formula 1 project *Autosport*.  3.2.2016. Viitattu 6.3.2016.

Osakilpailut Formula 1 -kaudella 2016

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  Australia |  Bahrain |  Kiina |  Venäjä |  Espanja |  Monaco |  Kanada |  Eurooppa |  Itävalta |  Britannia |  Unkari |
|  Saksa |  Belgia |  Italia |  Singapore |  Malesia |  Japani |  Yhdysvallat |  Meksiko |  Brasilia |  Abu Dhabi |

AustraliaFormula 1 -luokan Australian Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | *1951* | *1952* | *1953* | *1954* | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | *1968* | *1969* |
| 1970-luku | *1970* | *1971* | *1972* | *1973* | *1974* | *1975* | *1976* | *1977* | *1978* | *1979* |
| 1980-luku | *1980* | *1981* | *1982* | *1983* | *1984* | 1985 | 1986 | 1987 | 1988 | 1989 |
| 1990-luku | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 |
| 2000-luku | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 |
| 2010-luku | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| 2020-luku | ~~2020~~ | ~~2021~~ | 2022 | 2023 |
| Radat | Adelaiden katurata (1985–1995)Melbourne Grand Prix Circuit (1996–2019), Albert Park Circuit (2022–) |